七月初七夜渡黄河
作者：汪元量
朝代：宋

paragraphs: 長河界破東南天，怒濤日夜如奔川。
此行適逢七月夕，妖氛散作空中烟。
牛郎織女涉清淺，支機石上今何年。
揚帆一縱萬里目，身世恍若槎中仙。
仰看銀河忽倒瀉，月明風露何娟娟。
狂來拔劍斫河水，欲與祖逖爭雄鞭。
扣舷把酒酹河伯，低頭細看河清漣。
平生此懷具已久，到此欲說空回旋。
嗟予不曉神靈意，咫尺雷雨心茫然。